Waldemar Larssen

Waldemar Heggelund Larssen (født 3. november 1869 i Øksfjord, død 3. juni 1943) i Storbukt var en norsk kjøpmann og politiker (FV).

Han var sønn av lærer og klokker Lars Edvard Larssen (1843–1888) og husmor Matilde Johannessen (1847–1894). I sin tidligste ungdom var han fisker, før han avla eksamen som folkeskolelærer ved Tromsø Seminarium i 1889. Deretter var han lærer i Sarnes og Honningsvåg 1889–1907. Fra 1907 var han kjøpmann med fiskeforretning og alminnelig handelsvirksomhet i Storbukt like utenfor Honningsvåg. Han eide også ett av de første fiskebrukene i Rishavn utenfor Kamøyvær.

Waldemar Heggelund Larssen var gift to ganger. Første ekteskap var med jordmor Alette Smågesjø (1870-1917). Han var gift med henne fram til 1917. Andre ekteskap var med sykepleier Gudrun Spjeldnes (1884-1943), de var gift fra 1918 til 1943.

Waldemar Heggelund Larssen var ordfører i Kjelvik herred 1908–1916 og innvalgt på Stortinget fra Finnmark 1922–1927. Til Stortinget ble han valgt på en fellesliste mellom Frisinnede Venstre og Høyre, og satt som medlem i Stortingets protokollkomité 1922–1924 og Stortingets næringskomité 1925–1927. Larssen ble innvilget lengre permisjoner i løpet av sin tid i nasjonalforsamlingen, og vararepresentantene Johan Normann Pedersen og Ole Melvold ble innkalt.

Referanser

Eksterne lenker 
 

Stortingsrepresentanter fra Frisinnede Venstre
Stortingsrepresentanter for Finnmark
Stortingsrepresentanter 1922–1924
Stortingsrepresentanter 1925–1927
Ordførere i Nordkapp
Norske kjøpmenn
Norske pedagoger
Personer fra Loppa kommune